KOMISIJOS REGLAMENTAS (EB) Nr. 202/2008
2008 m. kovo 4 d.
iš dalies keičiantis Europos Parlamento ir Tarybos reglamentą (EB) Nr. 178/2002 dėl Europos maisto saugos tarnybos mokslinių grupių skaičiaus ir pavadinimų
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. sausio 28 d. Europos Parlamento ir Tarybos reglamentą (EB) Nr. 178/2002, nustatantį maistui skirtų teisės aktų bendruosius principus ir reikalavimus, įsteigiantį Europos maisto saugos tarnybą ir nustatantį su maisto saugos klausimais susijusias procedūras (1), ypač į jo 28 straipsnio 4 dalies antrą pastraipą,
atsižvelgdama į 2007 m. rugsėjo 12 d. Europos maisto saugos tarnybos pateiktą prašymą,
kadangi:
(1)
Maisto priedų, kvapiųjų medžiagų, perdirbimo priemonių ir medžiagų, kurios liečiasi su maistu, specialistų grupė atlieka svarbų vaidmenį užtikrinant maisto grandinės saugumą ir vartotojų apsaugą.
(2)
Patirtis rodo, kad ši specialistų grupė nuo įsteigimo gavo beveik 50 % visų Europos maisto saugos tarnybai (EMST) skirtų įgaliojimų. Nepaisant per metus priimtų mokslinių nuomonių gausos, specialistų grupei sudėtinga susitvarkyti su jai tenkančiu darbo krūviu.
(3)
Numatoma, kad ateityje, priėmus naujus vertikalius teisės aktus dėl į maisto produktus dedamų vitaminų ir mineralų bei dėl maisto priedų, kvapiųjų medžiagų ir maisto fermentų, specialistų grupės suteiktų įgaliojimų skaičius padidės.
(4)
Todėl vietoje šios specialistų grupės reikia įsteigti dvi naujas specialistų grupes, kurios atitinkamai vadintųsi „maisto priedų ir į maistą dedamų maistinių medžiagų specialistų grupė“ ir „medžiagų, kurios liečiasi su maistu, fermentų, kvapiųjų medžiagų ir perdirbimo priemonių specialistų grupė“.
(5)
Paskirstant atsakomybę dviem naujoms specialistų grupėms turėtų būti siekiama užtikrinti, kad kiekvienos specialistų grupės patirtis atitiktų jos kompetenciją atitinkamoje srityje, o darbas būtų geriau paskirstytas. EMST mokslinį komitetą ir specialistų grupes reglamentuojančios procedūros turėtų užtikrinti lankstų koordinavimą ir suderintus metodus.
(6)
Todėl Reglamentą (EB) Nr. 178/2002 reikėtų atitinkamai iš dalies pakeisti.
(7)
Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 178/2002 28 straipsnio 4 dalies pirma pastraipa iš dalies keičiama taip:
1)
a punktas pakeičiamas taip:
„a)
maisto priedų ir į maistą dedamų maistinių medžiagų specialistų grupė;“;
2)
įterpiamas toks j punktas:
„j)
medžiagų, kurios liečiasi su maistu, fermentų, kvapiųjų medžiagų ir perdirbimo priemonių specialistų grupė.“
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 4 d.